《浪淘沙 八月九日早至南山庵》
明代·程敏政

沙口系兰桡。初退溪潮。石成山路树成桥。又见一番新稻熟，犹未趋朝。

野寺晚钟敲。声到书巢。此身何日伴渔樵。少答君恩寻旧隐，细和山谣。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。